王祁公北園
作者：梅堯臣
朝代：宋

paragraphs: 園林多高樛，園卉多芳柔。
紅紫經幾春，青枯經幾秋。
我至每懷浮觴之卿翁，但見浮觴之水汩汩流。
水流日夜曾未休，高門世世生賢侯。
不比平泉碑缺花木記，又非家鴟嘯鳳皇樓。
洛陽城中亦有園與宅，常同歐陽翰林携酒遊。
竹閒池館遺翠羽，戶外楊柳繫紫騮。
今嗟齒似舊屐作博士，嘉趣只與心相仇。
强騎瘦馬往城北，二十三年如轉頭。
歸來作此辭，且應主人求。